b'\n_START_ARTICLE_\nMarkazit\n_START_SECTION_\nNastanek in nahajali\xc5\xa1\xc4\x8da\n_START_PARAGRAPH_\nMarkazit je nastal kot primarni ali sekundarni mineral, praviloma pri nizkih temperaturah in v zelo kislih pogojih. Nahaja se v sedimentnih kamninah, na primer v skrilavcih, apnencih in nenakovostnih premogih in hidrotermalnih \xc5\xbeilah. Pogosto ga spremljajo pirit, pirotit, galenit, sfalerit, fluorit, dolomit in kalcit._NEWLINE_Kot primarni mineral tvori nodule, konkrecije in kristale v raznih sedimentnih kamninah. V Dovru in Kentu (Anglija) na primer se pojavlja v kredi v obliki ostrih posameznih kristalov in kristalnih skupkov, podobnih tistim na sliki._NEWLINE_Kot sekundarni mineral nastaja s kemijsko spremembo primarnih mineralov, na primer pirotita ali halkopirita._NEWLINE_V Sloveniji se pojavlja v rudnikih Trbovlje in Zagorje, v okolici \xc5\xa0entjurja pri Celju in nekaj drugih manj\xc5\xa1ih nahajali\xc5\xa1\xc4\x8dih.\n_START_SECTION_\nPretvorbe\n_START_PARAGRAPH_\nMarkazit je v zelo vla\xc5\xbenih pogojih bolj reaktiven od pirita. Produkta razpada sta \xc5\xbeelezov(II) sulfat in \xc5\xbeveplova kislina. Hidratizirani \xc5\xbeelezov sulfat tvori bel prah, ki je sestavljen iz minerala melanterita (FeSO4\xe2\x80\xa27H2O)._NEWLINE_Ta\xc5\xa1en razpad markazita v zbirkah mineralov se imenuje piritni razpad. Med piritnim razpadom markazit reagira z vlago iz zraka, nastalo \xc5\xbeveplo pa z vlago tvori \xc5\xbeveplovo kislino, ki napada tudi sosednje sulfidne minerale. Proces se prepre\xc4\x8di ali upo\xc4\x8dasni z zmanj\xc5\xa1anjem realativne vla\xc5\xbenosti pod 60%.'